Zadeva C‑423/12
Flora May Reyes
proti
Migrationsverket
(Predlog za sprejetje predhodne odločbe,
ki ga je vložilo Kammarrätten i Stockholm – Migrationsöverdomstolen)
„Predlog za sprejetje predhodne odločbe ‒ Direktiva 2004/38/ES ‒ Pravica državljanov Unije in njihovih družinskih članov do prostega gibanja in prebivanja na ozemlju držav članic – Pravica državljana tretje države, ki je potomec v ravni črti osebe, ki ima pravico do prebivanja v državi članici, do prebivanja v tej državi članici – Pojem ‚vzdrževana oseba‘“
Povzetek – Sodba Sodišča (četrti senat) z dne 16. januarja 2014
1.        Državljanstvo Unije – Pravica do prostega gibanja in prebivanja na ozemlju držav članic – Direktiva 2004/38 – Upravičenci – Vzdrževan družinski član – Pojem – Način dokazovanja
(Direktiva Evropskega parlamenta in Sveta 2004/38, člen 2, točka 2(c))
2.        Državljanstvo Unije – Pravica do prostega gibanja in prebivanja na ozemlju držav članic – Direktiva 2004/38 – Upravičenci – Vzdrževan družinski član – Pojem – Osebna okoliščina, kot je starost, izobrazba in zdravstveno stanje, na podlagi katere je mogoče šteti, da bo razmeroma lahko našel zaposlitev v državi članici gostiteljici – Nevplivanje
(Direktiva Evropskega parlamenta in Sveta 2004/38, člen 2, točka 2(c))
1.        Člen 2, točka 2(c), Direktive 2004/38 o pravici državljanov Unije in njihovih družinskih članov do prostega gibanja in prebivanja na ozemlju držav članic je treba razlagati tako, da državi članici ne omogoča, da v okoliščinah, v katerih državljan Unije v daljšem obdobju potomcu v ravni črti, ki je dopolnil 21 let, redno plačuje denarni znesek, ki ga potrebuje za izpolnjevanje svojih osnovnih potreb v izvorni državi, zahteva – zato da bi ga bilo mogoče obravnavati kot vzdrževano osebo in torej opredeliti kot „družinskega člana“ v smislu te določbe – da ta potomec dokaže, da je zaman poskušal najti zaposlitev, pridobiti pomoč za preživljanje pri organih svoje izvorne države in/ali se poskušal drugače preživljati.
Zahteva po takem dokazu, ki ga v praksi ni enostavno izvesti, lahko namreč čezmerno oteži možnost potomca, da uveljavlja pravico do prebivanja v državi članici gostiteljici. Zato bi lahko ta zahteva členoma 2, točka 2(c), in 7 Direktive 2004/38 odvzela polni učinek.
(Glej točke 22, 24, 26, 28 in točko 1 izreka.)
2.        Člen 2, točka 2(c), Direktive 2004/38 o pravici državljanov Unije in njihovih družinskih članov do prostega gibanja in prebivanja na ozemlju držav članic je treba razlagati tako, da dejstvo, da je za družinskega člana zaradi njegovih osebnih okoliščin, kot so starost, izobrazba in zdravstveno stanje, mogoče šteti, da bo razmeroma lahko našel zaposlitev, in da se poleg tega namerava zaposliti v državi članici gostiteljici, ne vpliva na razlago pogoja biti „vzdrževana oseba“ iz te določbe.
Nasprotna rešitev bi v praksi navedenemu potomcu preprečevala iskanje zaposlitve v državi članici gostiteljici in bila zato v nasprotju s členom 23 te direktive, ki izrecno določa, da je tak potomec, če ima pravico do prebivanja, upravičen do pridobitve zaposlitve ali samozaposlitve.
(Glej točki 32 in 33 ter točko 2 izreka.)